# Esther Applin

Esther Applin, Esther Richards jaiotzez (Newark, Ohio, 1895eko azaroaren 24a - 1972ko uztailaren 23a) estatubatuar geologo eta paleontologoa izan zen. Mexikoko Golkoko eskualdean petrolioaren prospekzioan mikrofosilen erabileran aitzindaria izan zen. Hauek harkaitz-eraketen adina zehazteko balio zuten. Applinen aurkikuntzak funtsezkoak izan ziren petrolio-industria osoan zulaketa-lanak arrakastatsuak izateko. Gainera, geologiari eta mikropaleontologiaren ikerketari egin zien ekarpena funtsezkoa izan zen emakumezko geologoen errespetua lortzeko.

## Biografia

Esther Gary Richards AEBetako armadako ingeniari zibilaren eta Jennie DeVoreren alaba izan zen. Newarken hazi zen eta geroago Iowan bizi izan zen. Azkenik, San Frantziskora joan zen 12 urte zituela. Alcatraz uharteko basean bizi izan zen 1920ra arte, bere aita Alcatrazeko kartzela eraikitzen ari zen bitartean.
Kaliforniako Unibertsitatean ikasi zuen, Berkeleyn, eta 1919an paleontologian, geologian eta geografia fisikoan graduatu zen. 1920an, Kalifornia utzi eta Houstonera joan zen bizitzera Rio Bravo Oil konpainiarentzat lan egiteko. Berkeleyen Applinek egindako ikasketak fosil handietan zentratu ziren, eta heziketa teoriko hau balio gutxikoa izan zen lurpeko zulaketarako, izan ere, fosilen hondarrak zulaketetan txikiegiak ziren modu eraginkorrean identifikatu ahal izateko. Zulaketa-ebakiduretan aurkitutako mikrofosilak baliagarriak izan zitezkeela zorupeko egitura harritsuen korrelazioan ondorioztatu zuen. Ondoren, Kaliforniara itzuli zen mikropaleontologia ikastera eta bertan graduatu zen.
1923an, Paul Applin geologoarekin ezkondu zen. Bi seme-alaba izan zituen: alaba bat, Louise (1926an jaioa), eta seme bat, Paul Jr. (1927an jaioa).

## Ibilbidea

1921ean, Applinek artikulu bat aurkeztu zuen Amherst-en (Massachusetts). Bertan, mikrofosilak petrolioaren prospekzioan erabil zitezkeela zioen bere teoria azaltzen zuen, zehazki, Mexikoko Golkoaren eskualdeko harkaitz-eraketen datari dagokionez. Austingo Texasko Unibertsitateko irakasle batek bere teoria ezeztatu zuen. 1925ean, artikulu baten egilekidea izan zen, non erakusten zuen mikrofosilak erabiliz Golkoko Kostan petrolioa duten harkaitz-formazioen data zehaztu zitekeela. Rio Bravon jarraitu zuen lanean 1927ra arte, eta petrolio industrian mikropaleontologiaren erabileraren buru izaten jarraitu zuen.
1944an, Applin eta bere familia Tallahassee-ra (Florida) joan ziren bizitzera, non bere senarrarekin batera United States Geological Survey-n lan egin zuen, Texas ekialdeko petrolio-eremuak, Estatu Batuetako hego-ekialdean zehar eta Floridara lotzeko zereginarekin mikropaleontologia eta beste metodo batzuk erabiliz.
1955ean Estatu Batuetako hego-ekialdeko golkoko kostaldeko eskualdean egindako ikerketa batean, Applinek orain arte aurkitu gabeko 4 foraminifero espezie aurkitu zituen, historiaurreko ingurumen-baldintzak elkartzen lagundu zutenak Alabama, Georgia eta Floridan.
"Petrolioaren boom" gainbeheraren ondoren, Applin eta bere familia Jacksonera joan ziren bizitzera, Mississippira. Hortik aurrera, estratigrafiari, hego-ekialdeko estatuen egiturari eta foraminiferoei buruzko artikuluak idatzi zituen. 1962an Geologia Zerbitzutik erretiratu zen. Erretiroa hartu ondoren, ikerketak egiten eta lanak argitaratzen jarraitu zuen.
1975ean, Edgar Wesley Owen-ek Trek of the Oil Finders idatzi zuen, Esther eta bere lankide emakume paleontologoek aurkikuntzan jokatu zuten papera gutxituz. Horren ordez, bioestratigrafian foraminiferoen eraginkortasuna eta zehaztasuna aitortzen ez duten gizonak goraipatu zituen egileak.

## Argitalpenak

* Applin, Esther. «A Microfauna From the Coker Formation, Alabama» Geological Survey Bulletin (United States Geological Survey) (1160-D).
* Applin, Esther. A Biofacies of Woodbine Age in Southeastern Gulf Coast Region. United States Geological Survey.
* Applin, Paul Livingston; Applin, Esther. (1965). The Comanche Series and associated rocks in the subsurface in central and south Florida. United States Geological Survey.
* Applin, Paul Livingston; Applin, Esther. (1947). «Regional subsurface stratigraphy, structure, and correlation of middle and early Upper Cretaceous rocks in Alabama, Georgia, and north Florida» US Geological Survey Publication.
* Maher, John Charles; Applin, Esther R. (1971). Geologic framework and petroleum potential of the Atlantic Coastal Plain and continental shelf. United States Geological Survey.
* Applin, Paul Livingston; Applin, Esther. (1953). The cored section in George Vasen's Fee well 1, Stone County, Mississippi. United States Geological Survey.
* Applin, Paul L.; Applin, Esther R.. (1953). The Cored Section in George Vasen's Fee Well 1 Stone County, Mississippi. United States Geological Survey.

## Sariak eta aintzatespenak

* 1960an, Applinek Plaka bat jaso zuen Golkoko Ikasketa Geologikoen Elkartearen eskutik, bere lorpenak eta arloari egindako ekarpenak aitortzeko.

## Erreferentziak

* ↑ (Gaztelaniaz) Stadler, Marta Macho. (2016-11-24). «Esther Applin, geóloga» Mujeres con ciencia (Noiz kontsultatua: 2024-12-27).
* ↑ (Ingelesez) Kass-Simon, Gabriele; Farnes, Patricia; Nash, Deborah. (1993). Women of Science: Righting the Record. Indiana University Press ISBN 978-0-253-20813-2. (Noiz kontsultatua: 2024-12-27).
* 1 2 3 4 Ogilvie, Marilyn Bailey; Harvey, Joy Dorothy. (2000). The biographical dictionary of women in science : pioneering lives from ancient times to the mid-20th century. New York : Routledge ISBN 978-0-415-92038-4. (Noiz kontsultatua: 2024-12-27).
* 1 2 3 4 5 (Ingelesez) Maher, John C.. (1973). Memorial: Esther Richards Applin (1895-1972). , 596–597 or. (Noiz kontsultatua: 2024-12-27).
* ↑ «Esther R. Applin (1895-1972) | Jackson School Museum of Earth History» www.jsg.utexas.edu (Noiz kontsultatua: 2024-12-27).
* ↑ Belt, Walter. E Jr. (1998). "Mississippi Experiences of Walter Belt". Mississippi Geology. 19 (2): 22.
* ↑ Applin, Esther. (1955). "A Biofacies of Woodbine Age in Southeastern Gulf Coast Region". Geological Survey Professional Paper. 264: 188–191 – via United States Department of the Interior..
* ↑ Gries, Robbie Rice. (2018-08-07). Johnson, Beth A. ed. «How female geologists were written out of history: The micropaleontology breakthrough» Women and Geology: Who Are We, Where Have We Come From, and Where Are We Going? (Geological Society of America) 214: 0. ISBN 978-0-8137-1214-7. (Noiz kontsultatua: 2024-12-27).
* ↑ Berdan, Jean M. «"Memorial for Esther Richards Applin"» web.archive.org (Cushman Foundation for Foraminiferal Research.) (Noiz kontsultatua: 2024-12-27).
* Datuak: Q22915090
* Multimedia: Esther Applin / Q22915090